Fem mænd blev natten til mandag anholdt og sigtet i forbindelse med to indbrud. De fire af mændene er sigtet for at bryde ind i isenkramforretningen Kop & Kande i Nørresundby. Her knuste gerningsmændene ruden og fik på den måde adgang til forretningen. Mændene løb fra stedet med nogle varer, men klokken 04.37 blev de stoppet af en patrulje fra Nordjyllands Politi. - De fire mænd blev anholdt og sigtet for indbruddet i forretningen. Efterfølgende blev en hundepatrulje sendt til stedet, og den fandt tyvekosterne i nærheden af, hvor mændene var blevet pågrebet, fortæller vagtchef Michael Elkjær. Tre af de de anholdte mænd er 22 år, mens den sidste er 20 år. De er alle fra Nørresundby-området. Fik ikke noget med sig Tidligere på natten havde Nordjyllands Politi anholdt en 28-årig mand for et indbrud i Jerslev. Manden forsøgte at bryde ind hos Jerslev Dyreklinik, men hans indbrudsforsøg mislykkes. - En patrulje bliver sendt til stedet og klokken 03.46 anholder de manden, som ikke fik noget med sig fra dyreklinikken, fortæller Michael Elkjær. Den 28-årige mand er fra Østervrå. Han vil ligesom de fire anholdte i forbindelse med indbruddet i Nørresundby blive afhørt mandag formiddag.
Nordjyllands Politi måtte natten til mandag rykke ud til to indbrud. Fem formodede gerningsmænd blev anholdt.